31.

În conformitate cu viziunea unui SEE și cu realizarea acestuia până în 2025, precum și a unui SEC și luând în considerare Comunicatul ministerial de la Roma, „universitățile europene” ar trebui – cu respectarea deplină a competențelor statelor membre și ținând seama de principiul subsidiarității, al autonomiei instituționale, al libertății academice și în conformitate cu circumstanțele naționale și regionale, cooperând îndeaproape cu autoritățile din domeniul învățământului superior din statele membre – să fie îndrumate: (a) să promoveze o viziune europeană comună, cuprinzând valorile academice fundamentale, care să contribuie la consolidarea identității europene pentru toți cursanții, cadrele didactice, cercetătorii și membrii personalului, dotându-i astfel cu cunoștințele, abilitățile și competențele necesare pentru a impulsiona transformarea în direcția unei Europe mai durabile, mai reziliente și mai incluzive, pentru a coopera și a cocrea cunoștințe în cadrul diferitelor culturi europene și mondiale, în diferite limbi, la nivel transfrontalier, transsectorial și la convergența disciplinelor universitare; (b) să instituie campusuri interuniversitare europene, bazate pe incluziune, pe echitate, pe egalitate de gen și pe excelență în învățare, predare, cercetare și inovare, acoperind o sferă geografică largă care să cuprindă toate părțile Europei; (c) să contribuie la strategii comune și integrate pe termen lung în materie de educație și formare, de cercetare și inovare, precum și la serviciile aduse societății, pentru a spori calitatea, atractivitatea, competitivitatea și relevanța instituțiilor europene de învățământ superior și pentru a consolida pătratul cunoașterii. Instituțiile de învățământ superior pun în comun resurse online și materiale, cursuri, expertiză, personal, date și infrastructură pentru a-și valorifica punctele forte și a deveni mai reziliente; (d) să exploreze modalități noi și atractive de recrutare, de recompensare, de evaluare și de profesionalizare a cadrelor didactice, a personalului și a cercetătorilor, acționând în direcția unei mai bune recunoașteri a realizărilor în materie de educație, cercetare, management și antreprenoriat, precum și a unui echilibru mai bun între acestea, promovând astfel bunele practici pentru recrutare și dezvoltarea carierelor, respectând totodată echilibrul dintre viața profesională și cea privată și dezvoltând o nouă apreciere și valorizare a performanței; (e) să instituie alianțe din ce în ce mai puternice prin explorarea fezabilității înscrierii în comun a studenților și a recrutării în comun a cadrelor universitare și a cercetătorilor în cadrul diferitelor sisteme naționale, pentru a face carierele lor în educație și în cercetare mai atractive, mai durabile și mai flexibile în cadrul alianțelor; (f) să abordeze provocările societale și nevoile în materie de competențe din Europa, lucrând în parteneriat și construind echipe europene de creare de cunoștințe, transdisciplinare și transnaționale, formate din studenți și cadre universitare, împreună cu cercetători, precum și cu persoane din comunitățile de afaceri, de inovare și din comunități mai largi. În cooperare cu ecosistemele de inovare din jurul lor, instituțiile de învățământ superior pregătesc studenții, absolvenții și cercetătorii aflați la începutul carierei să își maximizeze capacitatea de inserție profesională și să profite de oportunitățile oferite de dubla transformare verde și digitală și să devină agenți ai schimbării pentru aceasta, precum și să extindă și să consolideze programele de formare doctorală și postdoctorală dincolo de formarea academică, pentru a include competențe transversale valoroase pentru alte sectoare, după caz; (g) să treacă la integrarea educației pentru dezvoltare durabilă la toate nivelurile și în toate disciplinele, pe baza Agendei 2030 pentru dezvoltare durabilă, promovând o abordare STIAM (6) și sporind atractivitatea domeniilor STIM și a carierelor universitare și în cercetare, inclusiv pentru femei; (h) să integreze în programele de studii forme combinate de mobilitate, și anume fizică (care trebuie să rămână formatul de bază), mixtă (7) și/sau virtuală (8), pentru a spori mobilitatea studenților și absolvenților la toate nivelurile și pentru a face o realitate din internaționalizarea acasă, în conformitate cu standardele de calitate din Europa și din statele membre (9); (i) să facă din învățarea pe tot parcursul vieții o realitate în învățământul superior, oferind oportunități educaționale diverse și introducând pedagogii inovatoare și centrate pe student, furnizate în comun la nivelul campusurilor interuniversitare europene, unde un corp studențesc divers să poată construi parcursuri de învățare flexibile la toate nivelurile studiilor și carierelor lor. Deși nu se abat de la principiul de bază al programelor universitare complete și nu subminează acest principiu, microcertificatele (10) ar putea contribui la extinderea oportunităților de învățare pentru a răspunde nevoilor cursanții netradiționali și cererii de noi competențe pe piața forței de muncă, pentru a face experiența de învățare mai flexibilă și mai modulară, pentru a sprijini accesul la învățământul superior și pentru a implica cursanții, indiferent de calificările sau de mediile lor anterioare, promovând oportunitățile de recalificare și de actualizare a competențelor, asigurând totodată o educație de calitate; (j) să promoveze experiențe practice și/sau de muncă susținute de mentori externi pentru a promova o mentalitate antreprenorială și pentru a dezvolta angajamentul civic; (k) să depună eforturi pentru mobilitatea echilibrată a studenților, pentru mobilitatea personalului și pentru circulația creierelor, în cadrul alianțelor; (l) să creeze medii de învățare noi, mai incluzive și mai inovatoare, care să se adreseze tuturor cursanților, inclusiv celor defavorizați și netradiționali, și să contribuie la consolidarea calității și a dimensiunii sociale a sistemelor europene de învățământ superior; (m) să contribuie la consolidarea dimensiunilor cercetării și inovării în cadrul instituțiilor de învățământ superior din Europa prin dezvoltarea unei agende comune, a unor infrastructuri și resurse partajate, prin promovarea masei critice, prin consolidarea capitalului uman și prin implicarea actorilor din afara mediului universitar în predare și cercetare, creând legături cu ecosistemele de inovare înconjurătoare, cu cetățenii și cu societatea; (n) să promoveze „universitățile europene” ca „bancuri de testare” pentru predarea inovatoare și pentru cercetare, inclusiv evaluarea carierei academice și sisteme de recompensare care țin seama, printre altele, de practicile științei deschise, de calitatea predării, de transferul de cunoștințe și de comunicare; îmbunătățirea sistemelor de titularizare și consolidarea gestionării și diversificării carierelor; și adoptarea principiilor și practicilor științei deschise, inclusiv a Cloudului european pentru știința deschisă și a infrastructurilor de publicare cu acces liber, a schimbului de cunoștințe și de date, precum și a colaborării deschise; (o) să promoveze aprobarea „Cartei europene a cercetătorilor” și a „Codului de conduită pentru recrutarea cercetătorilor” (11), precum și a mecanismelor de punere în aplicare a acestora, inclusiv a Strategiei în materie de resurse umane pentru cercetători (HRS4R) și EURAXESS, Concluziilor Consiliului privind aprofundarea Spațiului european de cercetare și, respectiv, a viitoarei platforme de talente a SEC, care vizează promovarea practicilor europene de dezvoltare a carierelor în domeniul cercetării, aplicate parcursurilor profesionale multiple; (p) să încurajeze utilizarea deplină a capacității UE în materie de cercetare și inovare de excelență în sectorul învățământului superior și al cercetării, prin sprijinirea cercetătorilor europeni cu un înalt nivel de calificare și de competitivitate, creșterea excelenței în cercetare și consolidarea transferului de cunoștințe și a capacității de inovare în Europa, prin legături mai strânse cu Orizont Europa, precum și operabilitatea carierelor la nivel transfrontalier, interdisciplinar și transsectorial; (q) să contribuie la identificarea obstacolelor din calea utilizării depline a potențialului inițiativei privind universitățile europene și, în măsura posibilului, să propună soluții care ar putea aduce beneficii întregului sistem de învățământ superior, care să fie adoptate la nivelul decizional responsabil din punct de vedere juridic; (r) să acționeze ca modele pentru transformarea învățământului superior european, pentru punerea în aplicare în continuare a angajamentelor-cheie de la Bologna, inclusiv recunoașterea automată a calificărilor și a perioadelor de mobilitate în străinătate, precum și ca punte între SEE și SEC, în deplină sinergie cu SEIS; (s) să contribuie la creșterea excelenței în cercetare și a calității în educație, inclusiv în context internațional, contribuind astfel la competitivitatea sectorului european al învățământului superior în contextul cursei globale pentru talente, inclusiv prin internaționalizarea instituțiilor de învățământ superior, prin cooperare în vederea soluționării provocărilor globale, prin promovarea valorilor academice fundamentale, precum și a valorilor europene comune, prin cooperarea în combaterea ingerințelor externe, prin reformarea sistemelor de evaluare a cercetării și a carierelor și prin protejarea rezultatelor cercetării și a activelor intelectuale în conformitate cu principiile accesului liber și ale datelor deschise la nivelul UE.